ณ สถานที่แห่งหนึ่งในอดีตอันแสนนาน
มีโอนิสีชาด (Crimson Oni) หนึ่งตน และโอนิสีคราม (Blue Oni) อีกหนึ่งตน
พวกเขาเป็นเพื่อนสนิทที่รักใคร่กันมาก
เพื่อที่จะทำให้ความปรารถนาที่จะเป็นเพื่อนกับมนุษย์ ของโอนิสีชาดกลายเป็นจริง
โอนิสีครามจึงรับบทเป็น "เด็กไม่ดี"
จากนั้นก็จากไป
เวลาผ่านไปนานแสนนาน ในที่สุดโอนิสีชาดก็ได้เป็นเพื่อนกับพวกมนุษย์
จากนั้นความคิดที่จะนำโอนิสีครามกลับมายังบ้าน ก็ผุดขึ้นมาในหัวใจของเขา
แต่โอนิสีชาดก็ไม่รู้ว่าโอนิสีครามไปที่ไหน
เพื่อสิ่งนี้เขาถึงกับปีนขึ้นไปบนภูเขาที่สูงที่สุด
ข้ามแม่น้ำที่กว้างใหญ่ที่สุด
และได้พบกับร่องรอยมากมายที่โอนิสีครามทิ้งเอาไว้
แต่ยิ่งเจอร่องรอยมากเท่าไหร่ โอนิสีชาดก็ยิ่งมั่นใจขึ้นเท่านั้น...
โอนิสีครามกำลังพยายามที่จะหลบซ่อน
โอนิสีชาดเรียนรู้วิธีการของโอนิสีคราม และทิ้งจดหมายฉบับหนึ่งไว้ในถิ่นรกร้าง
"Ao... ข้าได้รู้จักเพื่อนมนุษย์ใหม่ ๆ มากมาย"
"พวกเรากำลังจะจัดงานเลี้ยงครั้งใหญ่"
"ข้าอยากจะเชิญเพื่อนรักทั้งหมดให้มาเข้าร่วม แน่นอนว่ารวมถึงแกด้วย Ao"
"แกไม่ต้องมาเจอหน้าข้าก็ได้ ขอเพียงแค่คอยดูอยู่ห่าง ๆ ก็พอ"
โอนิสีครามแอบกลับไปยังหมู่บ้าน และหลบอยู่ในมุมมืดของงานเลี้ยง
เขามองเห็นอาหารน่าอร่อยมากมายและกองไฟอันแสนอบอุ่น จากนั้นก็เกิดความต้องการที่จะเข้าร่วม
แต่ถึงแม้ว่าจะหิวจนท้องร้อง
โอนิสีครามก็ยังคงจดจำคำสัญญาไว้เป็นอย่างดี และคอยดูอยู่ห่าง ๆ เท่านั้น
แต่แล้วจู่ ๆ โอนิสีชาดก็มาอยู่ที่ด้านหลังของโอนิสีคราม เล่นทำเอาเขาตกใจซะยกใหญ่
"เฮ้ ในที่สุดแกก็กลับมา!"
"มาสิ ต้องแนะนำแกให้พวกเขารู้จักแล้วล่ะ"
"เพื่อนที่ดีที่สุดของข้า"